Akken i neẓra belli aḍris uqbel ad yettwaru, neɣ mi ara yili di timawit yezmer ad yesεu aṭas n tarrayin yal yiwen amek ara tid-yini yella win ara t-yesɣezfen wayeḍ ad sisenqes xas akken ur ttnalen ara anamek n uḍris ttɣimin kan di tɣessa-s wa ilmend n win iwimi tt-id-iḥekku neɣ ilmend n wakud yesεa ula d tawsit n win i tt-id-iḥekkun ittemgarad deg urgaz ɣer tmeṭṭut, acu aḍris-agi mi yuɣal ɣer tira ilaq ad yesεu kan yiwet n tarawt ger tiyaḍ. Di tuget aḍris yettwarun ur ittabeε ara akken ilaq aḍris akken yella di timawit imi i dkeččmen waṭas n yiferdisen i ilaq ad iqader umaru ama d iferdisen n tutlayt neɣ n tsekla.